Talle sterf in aanval op universiteit - Maroela Media
Talle sterf in aanval op universiteit
Minstens 20 mense is dood nadat 'n groep gewapende mans 'n universiteit in Charsadda in Pakistan binnegeval het.
Die universiteit het 'n gedenkgeleentheid vir die stigter van die instelling, wyle Bacha Khan, gehou toe die aanval begin het. Benewens 3 000 studente was daar ook 600 besoekers op die Bacha Khan-universiteit se kampus vir dié geleentheid.
Volgens die jongste inligting is vier van die aanvallers ook doodgeskiet. Die gevegte het sowat vier uur geduur hoewel die jongste berigte daarop dui dat die gevegte intussen beëindig is. Volgens die universiteitsowerhede het die aanvallers in digte mis naby die manskoshuise die kampus binnegekom. Die aanvallers het glo lukraak begin skiet.
Die dodetal sal na verwagting nog styg, en 'n finale dodetal van tot 50 word verwag. Sowat 50 mense is beseer.